CELEX: 32016R2376
Language: lt
Date: 2016-10-13 00:00:00
Title: 2016 m. spalio 13 d. Komisijos deleguotasis reglamentas (ES) 2016/2376, kuriuo nustatomas Italijos teritoriniuose vandenyse žvejojamų dvigeldžių moliuskų Venus spp. išmetimo į jūrą mažinimo planas

23.12.2016   
            
            
               LT
            
            
               Europos Sąjungos oficialusis leidinys
            
            
               L 352/48
            
         KOMISIJOS DELEGUOTASIS REGLAMENTAS (ES) 2016/2376
   2016 m. spalio 13 d.
   kuriuo nustatomas Italijos teritoriniuose vandenyse žvejojamų dvigeldžių moliuskų Venus spp. išmetimo į jūrą mažinimo planas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį,
   atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (2), ypač į jo 15a straipsnį,
   kadangi:
   
               (1)
            
            
               Reglamentu (ES) Nr. 1380/2013 siekiama palaipsniui sustabdyti žuvų, sužvejotų vykdant visą ES žvejybą, išmetimą į jūrą, įvedant įpareigojimą iškrauti visą tų rūšių, kurioms taikomi sužvejojamo kiekio apribojimai, žuvų laimikį;
            
         
               (2)
            
            
               Reglamento (ES) Nr. 1380/2013 15 straipsnio 6 dalimi Komisija įgaliojama deleguotaisiais aktais ne ilgesniam kaip trejų metų laikotarpiui priimti žuvų išmetimo į jūrą mažinimo planus, remdamasi bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis. Į žuvų išmetimo į jūrą mažinimo planus gali būti įtrauktos ir su žvejyba susijusios techninės priemonės;
            
         
               (3)
            
            
               Italija – vienintelė valstybė narė, turinti dvigeldžių moliuskų Venus spp. žvejybos Italijos teritoriniuose vandenyse tiesioginių valdymo interesų, – pateikė Komisijai rekomendaciją pagal Reglamento (ES) Nr. 1380/2013 18 straipsnyje nustatytą procedūrą. Pasikonsultavus su Viduržemio jūros patariamąja taryba, ši rekomendacija pateikta kaip nacionalinis dvigeldžių moliuskų Venus spp. išmetimo į jūrą valdymo planas. Žuvininkystės mokslo, technikos ir ekonomikos komitetas (STECF) peržiūrėjo pateiktoje rekomendacijoje nurodytą Italijos mokslinį indėlį. Į bendrą rekomendaciją įtrauktos priemonės atitinka Reglamento (ES) Nr. 1380/2013 18 straipsnio 3 dalies nuostatas;
            
         
               (4)
            
            
               Reglamento (EB) Nr. 1967/2006 15a straipsniu Komisijai suteikiami įgaliojimai priimant žuvų išmetimo į jūrą mažinimo planus nustatyti rūšių, dėl kurių taikomas įpareigojimas iškrauti visą laimikį, žuvų mažiausius išteklių išsaugojimą užtikrinančius orientacinius dydžius, siekiant užtikrinti jūrų gyvūnų jauniklių apsaugą. Atitinkamais atvejais mažiausi išteklių išsaugojimą užtikrinantys orientaciniai dydžiai gali neatitikti to reglamento III priede nustatytų dydžių;
            
         
               (5)
            
            
               remiantis STECF išvadomis dėl nacionalinio dvigeldžių moliuskų Venus spp. išmetimo į jūrą valdymo plano, dvigeldžiai moliuskai Venus spp. – viena iš rūšių, pasižyminčių dideliu sužvejotų gyvūnų išgyvenamumo rodikliu, todėl prašymas leisti taikyti nukrypti leidžiančią nuostatą, pagal kurią į jūrą išmetamai laimikio daliai būtų galima netaikyti įpareigojimo iškrauti visą laimikį, yra pateisinamas. Mažiausią išteklių išsaugojimą užtikrinantį orientacinį dydį sumažinus nuo 25 iki 22 mm, būtų atsižvelgta į subrendusių gyvūnų ilgį, todėl tai neturėtų daryti reikšmingo poveikio gyvūnų jauniklių apsaugai. Numatoma, kad išteklių reprodukcinis potencialas sumažėtų nedaug, dėl to poveikis ištekliams turėtų būti nedidelis. Galiausiai, prieita prie išvados, kad įgyvendinant siūlomą mokslinę stebėsenos programą greičiausiai būtų surinkta pakankamai duomenų išmetimo į jūrą mažinimo plano poveikiui įvertinti;
            
         
               (6)
            
            
               siekdama užtikrinti tinkamą įpareigojimo iškrauti visą laimikį vykdymo kontrolę, valstybė narė turėtų sudaryti laivų, kuriems taikomas šis reglamentas, sąrašą;
            
         
               (7)
            
            
               kadangi šiame reglamente numatytos priemonės daro tiesioginį poveikį su žvejyba susijusiai Sąjungos laivų ekonominei veiklai ir žvejybos sezono planavimui, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje. Remiantis Reglamento (ES) Nr. 1380/2013 15 straipsnio 6 dalimi, šis reglamentas turėtų būti taikomas ne ilgiau kaip trejus metus,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomos įpareigojimo iškrauti visą laimikį, kuris pagal Reglamento (ES) Nr. 1380/2013 15 straipsnio 1 dalies d punktą taikomas dvigeldžių moliuskų Venus spp. žvejybai Italijos teritoriniuose vandenyse, vykdymo nuostatos.
   2 straipsnis
   Mažiausias išteklių išsaugojimą užtikrinantis orientacinis dydis
   1.   Nukrypstant nuo Reglamento (EB) Nr. 1967/2006 III priede nustatyto mažiausio išteklių išsaugojimą užtikrinančio orientacinio dydžio, taikant Reglamento (ES) Nr. 1380/2013 5 straipsnio 11 dalį mažiausias išteklių išsaugojimą užtikrinantis dvigeldžių moliuskų Venus spp. dydis Italijos teritoriniuose vandenyse yra lygus bendram 22 mm ilgiui.
   2.   Dvigeldžių moliuskų Venus spp. dydis matuojamas pagal Reglamento (EB) Nr. 1967/2006 IV priedą.
   3 straipsnis
   Laivų sąrašas
   1.   Valstybės narės valdžios institucijos nustato laivus, kuriems taikomas įpareigojimas iškrauti visą laimikį.
   2.   Iki 2016 m. gruodžio 31 d. valstybės narės valdžios institucijos per saugiąją Sąjungos kontrolės svetainę Komisijai pateikia visų laivų, turinčių leidimą Italijos teritoriniuose vandenyse hidraulinėmis dragomis žvejoti dvigeldžius moliuskus Venus spp., sąrašą. Valstybės narės valdžios institucijos šį sąrašą nuolat atnaujina.
   4 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. sausio 1 d. iki 2019 m. gruodžio 31 d.
   Tačiau 3 straipsnis taikomas nuo šio reglamento įsigaliojimo dienos.
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2016 m. spalio 13 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 22.
   
      (2)  OL L 409, 2006 12 30, p. 11.